‘Die Flooze’ se boerboel kry internasionale fliekrolRommel en Sigorney Weaver. Foto: Facebook via Sorina aka Die Flooze fan page Die sanger en aktrise, Sorina Erasmus, en een van haar man se boerboele, het onlangs ŉ rol losgeslaan in ŉ Neill Blomkamp-fliek saam met die internasionaal-bekende aktrise Sigourney Weaver. Braam Riekert, Sorina se man, het vertel hy teel al ŉ geruime tyd boerboele. “Rommel, die boerboel wat die rol gekry het, is geteel in my onderneming, Braambos Boerboele. Ek en Hein Viviers, van Heineman Boerboele, het onlangs vir Rommel teruggekoop van sy eienaars omdat hy so ŉ merkwaardige hond is,” het Braam vertel. Hy sê hy het onmiddellik vir Rommel na die oudisies geneem toe hy hoor vervaardigers is op soek na boerboele vir die fliek. “Ek het geweet Rommel is so merkwaardig en daarom het ek en Hein hom ingeskryf.” Sorina het op Facebook geskerts Rommel het ŉ internasionale fliekrol gekry voordat sy dit kon regkry. “Hulle was Saterdag op stel vir die toetslopie en die boerboele was ’n treffer. Soveel so, dat Sigourney spesiaal ŉ foto van Rommel wou hê. Lyk my hulle boerboel is ŉ beter akteur as ekke,” het sy geskryf. Rommel weeg 80kg en eet ŉ hond uit ŉ bos uit. “Min mense besef boerboele is ŉ egte Suid-Afrikaanse ras. Die honde weeg gemiddeld tussen 65kg en 85kg. Rommel het egter iets spesiaal aan hom.” Hy gaan in die lokprent saam met twee ander boerboele te sien wees. Dié lokprent is in Suid-Afrika geskiet. Braam kon egter nog nie iets oor die fliek verklap nie, maar sê nuus sal binnekort bekendgemaak word.